Kitarist Marko Zorec izdal samostojni album Parallel World

Avtorska glasba na unikatnem instrumentu

Marko Zorec se vrača na slovenske glasbene odre. Znan je po tem, da je bil ustanovitelj in vodja glasbene zasedbe Yogurt, ki je s kar tremi avtorskimi albumi uspešno zaznamovala del slovenske glasbene scene med leti 2001 in 2007, v zasedbi pa je sodeloval tudi legendarni bobnar Aleš Uranjek. Marko se je letos kot kitarist ponovno pridružil spremljevalni zasedbi edega največjih umetnikov in pevcev našega prostora Zorana Predina, poleg tega pa je pravkar izdal tudi svoj prvi samostojni album “Parallel World”. Na njem se predstavlja kot instrumentalist na harp kitari, unikatnem instrumentu, ki ga je v slovenskem glasbenem prostoru, pa tudi širše, le redko moč slišati. Na albumu najdemo deset avtorskih skladb, ki jih je žanrsko mogoče uvrstiti med nekakšno naravno mešanico klasične glasbe, bluesa, rocka, jazza, deloma tudi ambienta. Skladbe imajo jasno strukturo, pa vseeno dovolj odprtega prostora za improvizacijo, ki je avtorju od nekdaj ljuba.

Odzivi na album so izjemni. “To so najboljše avtorske instrumentalne skladbe, kar sem jih videl posnetih na naši harp kitari,” je zapisal Rob Smith, ustanovitelj znamke Timberline Guitars. “Ta glasba je čudovita, čarobna in jo priporočam vsem, ki imajo radi glasbo,” je po poslušanju albuma izjavil Goran Bojčevski, svetovno priznani virtuoz na klarinetu. “Nekaj posebnega, dober občutek,” meni Tina Mauko, uveljavljena skladateljica in pianistka. »Wow. Brez besed. Izjemno. Glasba z intelektom in sporočilom, ki seže malo bolj globoko. Ima tisti faktor 'x', ki je v glasbi dandanes tako redek,” pravi Janez Zakošek, izjemno cenjeni virtuoz na bas kitari. “Zelo zanimiva, impresivna glasba, še posebej izvedba na glasbilu, ki ga na Valu 202 še nismo srečali,” je zapisal Tomaž Purkart, glasbeni urednik na RTV Slovenija.

“Parallel World” je unikaten album z zanimivo in nalezljivo glasbo, ki lahko zadovolji ljubitelje najrazličnejših zvrsti, saj je podstat celotnega albuma dovolj pristna in osebno izpovedna, da zmore vsakomur ponuditi zanimivo glasbeno doživetje.

Marko Zorec se trenutno pripravlja na koncerte, na katerih namerava predstaviti album “Parallel World” tudi v živo. Več načrtov in novosti je vedno moč najti na [www.markozorec.com](http://www.markozorec.com).